Thorvald Madsen
Thorvald Madsen var en dansk læge og bakteriolog. På bakteriologen Carl Salomonsens Serotherapeutiske Laboratorium udarbejdede Thorvald Madsen disputatsen Experimentelle undersøgelser over Difterigiften (1896). Sammen med Johannes Fibiger udførte han 1896-97 den første danske serumbehandling af difteri og medvirkede senere ved indførelse af difterivaccination. Ved studier på bl.a. Pasteurinstituttet og i USA knyttede han varige venskaber med en lang række af tidens førende bakteriologer, som han stod i stadig kontakt med.
1910-40 var han direktør for Statens Serum Institut, som under Thorvald Madsen blev internationalt anerkendt for sin høje videnskabelige standard. Som præsident for Folkeforbundets Hygiejnekomité i årene 1921-37 lagde Thorvald Madsen grunden til det senere WHO.